**KICSI VAGY NAGY?**

 DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 1-2-3-4. osztály

A foglalkozás támája: Kicsi vagy nagy? - drámajátékos foglalkozás

A foglalkozás célja: Kommunikációs és szociális kompetenciák fejlesztése. Kapcsolatteremtő lehetőségek gyakorlása. Figyelem, emlékezet fejlesztése.

Tantárgyi kapcsolódás: magyar nyelv, személyiségfejlesztés, természettudományok

Felhasználási javaslat: anyanyelv, személyiségfejlesztés vagy természettudományok órán.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2025- Ősz-71. szám, korona, papírlapok

Felhasznált irodalom: Szitakötő folyóirat-2025-Ősz-71. szám-Varga Zoltán Zsolt: A legkisebb király: <https://ligetmuhely.com/szitakoto/varga-zoltan-zsolt-a-legkisebb-kiraly/>

Szabó Lőrinc: Kicsi vagyok én című verse

Játsszunk el Szabó Lőrinc: Kicsi vagyok én című versével!

**Szabó Lőrinc: Kicsi vagyok én**

Kicsi vagyok én,

majd megnövök én,

apámnál is, anyámnál is

nagyobb leszek én.

Kicsi vagyok én,

erős leszek én,

világ minden óriását

földhöz vágom én.

Kicsi vagyok én,

bátor leszek én,

óriások palotáját

elfoglalom én.

Kicsi vagyok én,

nagy úr leszek én,

aranyszobát adok minden

testvéremnek én.

Kicsi vagyok én,

vezér leszek én,

én leszek a legjobb ember

a föld kerekén!

EMLÉKFOSZLÁNYOK

Beszéljetek olyan emlékeitekről, amikor kicsinek éreztétek magatokat!

Pl. Amikor orvosnál voltunk, mikor apa mérges volt, mikor elvesztettem valamit, mikor rosszat álmodtam, amikor nagy vihar volt.

ÓRIÁS LESZEK

Hogyan lehet egy gyerek óriás még gyermekként?

Pl.Ha sikeres valamiben, ha jól tanul, ha ügyeskedik valamiben, nyer a sportban, jót tesz, kedveskedik.

TESTVÉREKRŐL

Kinek van kisebb testvére? Hát nagyobb testvére?

Fejezd be a megkezdett mondatot, aszerint, hogy kisebb vagy nagyobb testvéred van!

Azért jó nagy testvérnek lenni, …

Azért jó kisebb testvérnek lenni, …..

Hallgassátok meg: Varga Zoltán Zsolt: A legkisebb király című meséjét. Figyeljétek meg, mi volt kicsi és nagy a mesében!

Pl. Nagy palota, nagy gazdagság, sok ló

HA ÉN KIRÁLY LENNÉK

Adjátok körbe a koronát. Akinek szeretné, mondja el, mit tenne, ha ő lenne a király!

TUDÓSOK ÉS TALÁLMÁNYOK

Alkossatok négyes csoportokat úgy, hogy négyig számoltok. A tudósok kis emberekből naggyá válhattak, ha valami jót találtak ki. Tudóssá válhat mindenki. Találjatok ki valamit, ami hasznára válhat az embereknek,

Minden csapat kap egy lapot, amelyre ráírhatja, mi az új találmány. A csapatok sorra bemutathatják a találmányukat.

Pl. - Tantárgyvitamin – tanulás helyett, beveszi a tanuló a vitamint és bekerül a lecke a fejecskébe.

- Idő visszaállító – olyan készülék, ami vissza tudja állítani az időt. Ha valami nem sikerül, semmissé lehet tenni és újra lehet csinálni.

- Főzőrobot – csak ki kell mondani, mit enne a család, s a robot, már csinálja is.

- Nyitható tévé – olyan televízió, amiből bármi kivehető, ami megtetszik.

Jegyezzétek meg, ti akkor válhattok naggyá, ha valami jót tesztek. Nem kell királynak lenni, ahhoz, hogy jót tegyünk vagy nagy dolgokat vigyünk véghez.